## José Mercé presenta ‘El Oripandó’ en la primera sessió de ‘Les Arts és Flamenco’

*** El *cantaor* interpreta els principals temes del seu últim treball i repassa els principals palos del flamenc més *jondo* el 26 d’octubre en l’Auditori
* Israel Fernández, Mayte Martín, Antonio Reyes i Jesús Méndez, el Pele i Reyes Carrasco completen l’oferta de flamenc per a esta temporada**

El Palau de les Arts Reina Sofía inicia la seua primera sessió del cicle ‘Les Arts és Flamenc’ amb l’actuació de José Mercé, que presenta dissabte que ve, 26 d’octubre, el seu últim àlbum, *El Oripandó*, en l’Auditori a les 19.00 hores.

Després del seu debut en este cicle en 2020, l’artista gadità torna a comptar amb València com a parada imprescindible en la seua nova gira, en la qual, a més d’interpretar els huit temes del seu treball discogràfic més recent, fa un repàs pels principals palos del flamenc més *jondo*.

*El Oripandó* és el vinté elepé de José Mercé; una creació de marcat caràcter biogràfic, a la qual ha dedicat tres anys de la seua vida. Basada en els cànons del flamenc, és, no obstant això, una obra avantguardista, que compta amb Antonio Orozco com a compositor, productor i director de l’obra.

Mercé proposa un diàleg íntim en huit temes d’inequívoc substrat flamenc que desborden marcs formals, genèrics i sònics: extenses composicions de to progressiu, balades, antics cants de forja donant-se la mà amb el rap, patrons electrònics aproximant-se al *rock* i *quejíos* existencials envoltats d’orquestra simfònica.

Amb el concert de José Mercé, Les Arts inicia la quinta i més ambiciosa edició de ‘Les Arts és Flamenc’, que reunirà a València figures llegendàries del cant flamenc juntament amb els nous artistes que més encisen en l’escena musical: Israel Fernández (23 de novembre de 2024), Mayte Martín (13 de desembre de 2024), Antonio Reyes i Jesús Méndez (21 de febrer de 2025), el Pele (24 d’abril de 2025) i Reyes Carrasco (23 de maig de 2025).

Fecha: 20/10/2024